Ramaphosa hoor later oor vervolgingPresident Cyril Ramaphosa tydens die ANS se 55ste verkiesingskonferensie by Nasrec. (Foto: LUCA SOLA / AFP) Die hof sal eers later sê of pres. Cyril Ramaphosa se aansoek om sy privaat vervolging deur oudpres. Jacob Zuma stop te sit, suksesvol was. Die president het ŉ aansoek om ŉ dringende interdik teen die vervolging gebring. ŉ Volbank regters het die saak Donderdag in die hooggeregshof in Johannesburg aangehoor en uitspraak is tot Maandag voorbehou. Pres. Ramaphosa se regspan het Donderdag weereens aangevoer dat die nolle prosequi-sertifikaat wat die Nasionale Vervolgingsgesag destyds ten opsigte van adv. Billy Downer en die joernalis Carryn Maughn uitgereik het, nie Ramaphosa se naam bevat nie. Dit kan dus nie op hom van toepassing gemaak word nie. Sy regspan het ook aangevoer dat Zuma duidelik bybedoelings het om Ramaphosa te wil vervolg. Adv. Dali Mpofu, voormalige voorsitter van die EFF, het egter namens Zuma aangevoer dat die sertifikaat van toepassing is op “enigiemand wat in die dossier genoem word” en dat die president se naam inderdaad verskeie kere daarin verskyn. Indien Ramaphosa se aansoek nié slaag nie, moet hy Dinsdag weer in die hof verskyn, op aanklag dat hy medepligtig was aan die bekendmaking van Zuma se privaat hofdokumente. Indien dít gebeur, sal hy moontlik in oorleg met die ANC se opsystaanreël tydelik uit sy amp moet tree.